ТХЬЭМАДЭМРЭ нысэмрэ зэтехьэртэ­къыми тIури гугъу ехьырт.­ Къубгъан къудей щIах хъуртэкъым, зэхуэ­зэн­кIэ шынэрти. Тхьэмадэм ар иу­жэгъури, махъсымэ кIадэ ири­гъэщIщ, танэ пшэр иIэти, ар иукIщ, и къуэшхэмрэ и гъу­нэгъухэмрэ къриджэри, яж­риIащ:
- Си нысэмрэ сэрэ дызэтехьэркъыми, «псы сегъафэ» жысIэу седжэ хъуркъым, унэ кIуэцIми унэ щIыбми дыщызекIуэ хъуркъым: Тхьэм и хьэтыркIэ, нысэр къыстефши сывгъэтыншыж, – жиIэри.
Къуэшхэмрэ гъунэгъухэмрэ гуфIащ, та­нэ пшэрыр яшхщ, махъсымэ кIадэри ирафщ аби, нысэр тхьэмадэм къытрашэри, нэжэгужэрэ хъуэхъур къаIурылъэлъу зэ­бг­рыкIыжащ.
Мазэ дэкIа-дэмыкIауэ тхьэ­ма­дэм аргуэру­ къуэшхэмрэ гъунэгъухэмрэ къреджэ.
- Сыт къэхъуар?
- Зы жэмыжь сиIэщи фхуэ­зукIынщ, Алыхьым и хьэ­тыркIэ, си нысэр стефшыж!